Návrh

V kapitole rozpočtu Úradu geodézie, kartografie a katastra Slovenskej republiky (ďalej len „ÚGKK SR“) v období od 1. 1. 2002 do 31. 9. 2002 skutočné plnenie príjmov na účte štátneho rozpočtu 019 bolo 26 461 tis. Sk, t. j. 265,5% zo schváleného rozpočtu. Schválený rozpočet príjmov bol 5 200 tis. Sk.  Zvýšené plnenie príjmov dosiahla  najmä rozpočtová organizácia rezortu Geodetický a kartografický ústav Bratislava (ďalej len „GKÚ“). Časť zvýšených príjmov GKÚ pochádza z poskytovania výstupov z produkcie máp v digitálnej forme. 

Schválený rozpočet príjmov GKÚ (účet 019)                     4 829 tis. Sk. 
            Skutočné príjmy GKÚ ku dňu 7.11.2002                          12 947 tis. Sk. 
            Prekročené príjmy GKÚ				           8 118 tis. Sk
            
Uvedené príjmy neobsahujú príjmy podľa § 20 zákona NR SR č. 303/1995 Z. z. o rozpočtových pravidlách v znení neskorších predpisov. Do konca roka je predpoklad ďalšieho plnenia príjmov na GKÚ a aj v ostatných rezortných organizáciách kapitoly. 

Podľa zákona NR SR č. 215/1995 Z. z. o geodézii a kartografii je ÚGKK SR zodpovedný za budovanie Základnej bázy pre geografický informačný systém (ďalej len „ZB GIS“) ako časti Automatizovaného systému geodézie, kartografie a katastra a časti štátneho informačného systému. Koncepcia tvorby ZB GIS ukladá vytvoriť z pohľadu súčasných technických možností a vedeckého poznania najmodernejší súbor základných polohových identifikátorov v tvare priestorovej objektovo orientovanej bázy údajov, ako základu tvorby všetkých účelových geografických odvetvových informačných systémov, najmä informačných systémov štátnej správy. Základnou technológiou zberu údajov do tejto bázy je digitálna letecká fotogrametria. ZB GIS vytvorená digitálnou fotogrametrickou technológiou bude zjednocujúcim prvkom národnej priestorovej infraštruktúry. 

Súčasné technické vybavenie fotogrametrických pracovísk správcu ZB GIS - GKÚ je po technickej stránke zastarané a výkonnosť zariadení nie je na požadovanej úrovni a preto navrhujeme navýšiť kapitálové výdavky na naštartovanie budovania komplexného systému ZB GIS novej generácie, ktoré bude trvať niekoľko rokov. Na zavedenie výkonnejších a kvalitnejších digitálnych technológií je potrebné v prvej etape zabezpečiť zakúpenie digitálnych fotogrametrických pracovných staníc a príslušných programových produktov. 

Kapitálové výdavky schváleného rozpočtu kapitoly ÚGKK SR na rok 2002 v plnej výške 12 096 tis. Sk boli použité na dofinancovanie odkúpenia prevádzkovej budovy na Chlumeckého ulici č. 2,  Bratislava, v ktorej sú umiestnené organizácie rezortu (37 mil. Sk).

Vzhľadom na uvedené v súlade s § 3 zákona č. 586/2001 Z. z. o štátnom rozpočte na rok 2002, v súlade s §13 ods. 1 písm. a) zákona č. 303/1995 Z. z. a uznesenia vlády č. 445 z 25.4.2002  predkladáme návrh na zabezpečenie potrebných kapitálových výdavkov prekročením záväzného ukazovateľa kapitálových výdavkov o 4 mil. Sk v súvislosti s prekročením záväzného ukazovateľa príjmov o 8,1 mil. Sk.
             V prípade schválenia  „návrhu na zmenu záväzných ukazovateľov štátneho rozpočtu na rok 2002 pre kapitolu Úradu geodézie, kartografie a katastra SR na zabezpečenie financovania tvorby Základnej bázy údajov pre geografický informačný systém“ vládou SR,  a to navýšením limitu výdavkov ÚGKK SR z dôvodu dosiahnutia vyšších príjmov, navrhujeme vykonanie rozpočtového opatrenia v štruktúre :

I.  Príjmy - navýšenie				+ 8 100 tis. Sk

II. Výdavky kapitoly - navýšenie                            + 4 000 tis. Sk

z toho : 
                A . Bežné výdavky    (600)                                 -
                 
                 B. Kapitálové výdavky (700)                    + 4 000 tis. Sk

v tom :      B.1 Obstaranie kapitálových aktív            + 4 000 tis. Sk
                         rozpočtových organizácií
z toho :            -  individuálne výdavky                              -